มีพื้นที่ประสบวาตภัย 3 จังหวัด พร้อมประสานเร่งช่วยเหลือผู้ประสบภัยครอบคลุมทุกด้าน
กรมป้องกันและบรรเทาสาธารณภัย รายงานมีพื้นที่ประสบวาตภัย 3 จังหวัด พร้อมประสานเร่งช่วยเหลือผู้ประสบภัยครอบคลุมทุกด้านนายมณฑล สุดประเสริฐ อธิบดีกรมป้องกันและบรรเทาสาธารณภัย (ปภ.) เปิดเผยว่า จากสถานการณ์กระแสลมตะวันตกระดับบนจะเคลื่อนผ่านภาคเหนือและภาคตะวันออกเฉียงเหนือตอนบน ขณะที่ประเทศไทยตอนบน มีหย่อมความกดอากาศต่ำมีความร้อนปกคลุม รวมถึงลมใต้และลมตะวันออกเฉียงใต้ได้พัดนำความชื้นเข้ามาปกคลุมภาคตะวันออกเฉียงเหนือตอนล่างและภาคกลาง ในช่วงวันที่ 20 – 24 มีนาคมนี้ ทำให้เกิดพายุฝนฟ้าคะนองและลมกระโชกแรงในพื้นที่ 3 จังหวัด ได้แก่ เลย เพชรบูรณ์ และหนองบัวลำภู รวม 4 อำเภอ 6 ตำบล 7 หมู่บ้าน บ้านเรือนประชาชนได้รับความเสียหายรวม 15 หลัง ปภ. ร่วมกับหน่วยทหาร จังหวัด และหน่วยงานที่เกี่ยวข้อง ลงพื้นที่ให้การช่วยเหลือผู้ประสบภัยในเบื้องต้นแล้ว พร้อมสำรวจความเสียหายเพื่อดำเนินการช่วยเหลือตามระเบียบกระทรวงการคลังฯ โดยด่วน ประชาชนที่ได้รับความเดือดร้อนจากวาตภัยสามารถติดต่อขอความช่วยเหลือได้โดยด่วนทางสายด่วนนิรภัย 1784 ตลอด 24 ชั่วโมง